Dekriet: Opruiming duur voort ná veldbrand | Netwerk24
Dekriet: Opruiming duur voort ná veldbrand
Deur Jackie Kruger 03 Desember 2019 17:43
Opruiming het Dinsdag voortgegaan in ’n gebied by Dekriet tussen Albertinia en Riversdal waar ’n veldbrand Sondag uitgebreek het.
’n Veldbrand Sondag in die Albertinia-gebied. Foto: Tippy Bouwer, Garden Route-distriksmunisipaliteit
Netwerk24Foto: Tippy Bouwer, Garden Route-distriksmunisipaliteit
Die veldbrand was teen Maandagoggend onder beheer, maar het later weer opgevlam weens sterk wind en warm weerstoestande. Teen Maandag omstreeks 20:15 was die vuurlyne onder beheer en opvlammings is deur die nag geblus.
Dinsdag het opruiming voortgegaan en is die gebied gemonitor om opvlammings te voorkom, volgens inligting van die Garden Route-distriksmunisipaliteit (GRDM).
Die GRDM sê die brand het gewoed in ’n stuk veld van 50 000 ha. Byna die helfte van die plantegroei in die gebied is verwoes.
Die N2 is Sondag in ’n stadium gesluit omdat digte rook motoriste se sig belemmer het, maar is later weer oopgestel.
Na wat verneem word het ’n brand van ’n week gelede vermoedelik Sondag opgevlam en toe weens sterk wind buite beheer geraak. Die brand het reg langs die N2 in die rigting van Riversdal versprei.
Meer oor: Garden Route-Distriksmunisipaliteit | Albertinia | Riversdal | Dekriet | Veldbrand
Veldbrand tussen Albertinia en Riversdal vlam weer op